Føroyar hava í fleiri umførum roynt at sloppið upp í sokallaða EFTA-samstarvið, uttan stórvegis eydnu, men nú verður aftur roynt. Poul Michelsen, landsstýrismaður í uttanríkis- og vinnumálum, var í gjár á fundi við norska ráðharran við ES-, EBS- og norðurlandamálum, har hann setti hol á enn eina roynd at vinna Føroyum sjálvstøðugan limaskap í EFTA og Norðurlandaráðnum. Fundurin var í Oslo. -Fundurin er liður i eini tilgongd, har landsstýrismaðurin í uttanríkis- og vinnumálum skal hitta starvsfelagar sínar í EFTA-londunum, har greitt verður nærri frá ynskjunum hjá landsstýrinum um møguligan EFTA-limaskap, verður sagt úr Uttanríkisráðnum. Í samgonguskjalinum stendur, at samgongan strembar eftir eftir sjálvstøðugum limaskapi í norðurlendskum, evropiskum og alheims stovnum, herundir Norðurlandaráðnum, EFTA, WTO og IOC, sum er altjóða olympiska nevndin. Higartil hevur gingið illa at sleppa upp í part, má staðfestast, bæði í EFTA, Norðurlandaráðnum og í IOC. Nú roynir landsstýrismaðurin so aftur at fáa dyrnar upp. Í EFTA eru bara fýra lond, sum eru Ísland, Noreg, Sveis og Liktinstein. Tey hava tætt samstarv við ES, eina sokallaða EBS-avtalu, sum samgongan vil gerast partur av. Sum haldari fart tú atgongd til alt tilfar í blaðinum á netinum, umframt tíðindi. Trýst á "Tekna hald" og skráset teg